Temeljem čl. 30. st.1. i 2. Zakona o komunalnom gospodarstvu (NN 68/18, 110/18, 32/20), čl. 3. i 5. Odluke o komunalnim djelatnostima (Službeni glasnik Krapinsko-zagorske županije 49/18), i čl. 15. Izjave Društva uz prethodnu suglasnost Gradskog vijeća Grada Pregrade Klasa: 363-01/20-01/44 , Urbroj: 2214/01-01-20-3 od 15.12.2020. Direktor Niskogradnje d.o.o. donosi

**OPĆE UVJETE**

# ISPORUKE KOMUNALNE USLUGE

**UKOPA POKOJNIKA**

I. OPĆE ODREDBE

Članak 1.

Općim uvjetima isporuke komunalne usluge ukopa pokojnika (u daljnjem tekstu: Opći uvjeti), sukladno članku 30. stavku 3. Zakona o komunalnom gospodarstvu (NN 68/18, 110/18, 32/20 u nastavku: Zakon), definiraju se:

* uvjeti pružanja, odnosno korištenja komunalne usluge ukopa pokojnika na grobljima koja su temeljem odluke Grada Pregrade dodijeljena na upravljanje trgovačkom društvu Niskogradnja d.o.o.
* međusobna prava i obveze Isporučitelja i Korisnika komunalne usluge ukopa
* način mjerenja, obračuna i plaćanja isporučene komunalne usluge.

Članak 2.

Trgovačko društvo Niskogradnja d.o.o. upravlja, te pruža usluge ukopa pokojnika na ukupno četiri groblja, od kojih na ukupno tri groblja upravlja i sa pratećim građevinama (mrtvačnice):

* groblje Pregrada (upravljanje i objektom mrtvačnice)
* groblje Kostel (upravljanje i objektom mrtvačnice)
* groblje Vinagora
* groblje Stipernica (upravljanje i objektom mrtvačnice)

II. DEFINIRANJE POJMOVA

Članak 3.

Bitni pojmovi u smislu Općih uvjeta definirani su važećim Zakonom, Zakonom o grobljima (NN 19/98, 50/12, 89/17), Pravilnikom o grobljima (NN 99/02), Odluke o komunalnim djelatnostima (Službeni glasnik Krapinsko-zagorske županije 49/18) te ovim Općim uvjetima:

* *Groblje* je ograđeni prostor zemljišta na kojem se nalaze grobna mjesta, komunalna infrastruktura i u pravilu prateće građevine
* *Komunalna usluga ukopa pokojnika* podrazumijeva ispraćaj i ukop unutar groblja u skladu s posebnim propisima
* *Ispraćaj* je posljednji ispraćaj pokojnika koji započinje izlaskom iz mrtvačnice, a završava ukopom u grobno mjesto
* *Ukop* je priprema i uređenje grobnog mjesta, polaganje pokojnika ili posmrtnih ostataka u isto, te vraćanje grobnog mjesta u prvobitno stanje
* *Isporučitelj komunalne usluge* je temeljem odluke Grada Pregrada, trgovačko društvo Niskogradnja d.o.o., S. Radića 17, 49218 Pregrada, OIB 23210692018
* *Korisnik komunalne usluge* je fizička osoba koja s Isporučiteljem ugovara korištenje usluge, a koja ne mora ujedno biti i Korisnik grobnog mjesta
* *Korisnik grobnog mjesta* je osoba kojoj je grobno mjesto dano na korištenje na neodređeno vrijeme uz naknadu, te za koje je isti dužan plaćati godišnju grobnu naknadu
* *Grobno mjesto,* u smislu ovih Uvjeta, podrazumijeva pojedinačni grob, obiteljski grob, grobnica, grob za urne i grobnica za urne (kazeta)

III. UVJETI PRUŽANJA I KORIŠTENJA USLUGE UKOPA POKOJNIKA

Članak 4.

Za isporuku usluge trgovačko društvo Niskogradnja d.o.o. kao Isporučitelj komunalne usluge mora raspolagati sa:

- uređenom mrtvačnicom s odrom za smještaj lijesa ili urne

- prostorom sa rashladnim komorama

- odgovarajuće opremljenim i osposobljenim radnicima

- kolicima za prijevoz umrle osobe ili posmrtnih ostataka i vijenaca do mjesta ukopa

- opremom, priborom i alatom za pripremu i obavljanje usluge

Članak 5.

Na grobljima iz članka 2. Općih uvjeta, u pravilu se ukapaju umrli koji su do trenutka smrti imali prebivalište na području grada Pregrada, odnosno prema pripadajućem naselju.

Iznimno, na grobljima iz članka 2. ovih Općih uvjeta, ukapaju se i osobe neutvrđenog identiteta, kao i osobe bez obitelji odnosno čija je obitelj nepoznata ili je nepoznatog boravišta, a umrle su na području grada Pregrade. Trošak ukopa u takvim slučajevima snosi Grad.

Nepoznate osobe zakapaju se u javnu grobnicu ili grob, a koje je Isporučitelj komunalne usluge ukopa dužan odrediti, urediti i održavati na način kojim se iskazuje poštovanje prema umrlima.

Članak 6.

Pravo ukopa na grobno mjesto ima osoba kojoj je dano pravo na korištenje istog (Korisnik groba) i članovi obitelji. Pod članovima obitelji, u smislu ovih Općih uvjeta, podrazumijevaju se supružnik korisnika, izvanbračni supružnik, potomci i posvojena djeca i njihovi supružnici, te roditelji Korisnika groba.

Korisnik groba može pisanom izjavom dopustiti privremeni ukop i drugim osobama.

Članak 7.

Privremena sahrana umrlog može se izvršiti samo ako se zbog spora o pravu korištenja određenog groba ili grobnice ne može postići nagodba odnosno utvrditi pravo korištenja ili ako trenutno nema priređenog mjesta za sahranu.

Privremena sahrana može se izvršiti u javnu grobnicu koju izrađuje i održava Isporučitelj komunalne usluge ukopa ili u privatnu grobnicu uz prethodno pismeno odobrenje Korisnika.

Prijenos umrlog iz javne grobnice tj. privremenog ukopa u grobnicu ili grob predviđenu za konačnu sahranu može se izvršiti po odobrenju sanitarnog tijela i Isporučitelja komunalne usluge ukopa.

Članak 8.

Sahrana se vrši od mjeseca listopada do uključivo ožujka između 12:00 i 16:00 sati, a u ostalim mjesecima između 12:00 i 17:30 sati.

Neradnim danom i blagdanom ukopi će se obavljati samo u iznimnim situacijama.

Članak 9.

Mrtvačnica je otvorena za posjet isključivo ako u njoj leži pokojnik, a u svrhu organiziranja molitve ili bdijenja, uz obavezno prisustvo članova obitelji.

Mrtvačnica u kojoj se nalazi pokojnik, mora biti zaključana ukoliko nitko od članova obitelji nije prisutan.

Članak 10.

Umrli se može sahraniti najmanje 24 sata nakon smrti u skladu s propisima o službi pregleda mrtvaca.

Umrle se u mrtvačnicu prenosi u zatvorenom lijesu. Lijes može biti drveni ili od drugog materijala, čvrst i nepropusan. Lijes u kojem se pokojnik pokapa u izgrađenu grobnicu mora biti dvostruki, unutarnji limeni i vanjski drveni.

Sahrana umrlog može se izvršiti samo u zatvorenom lijesu. Zabranjeno je obavljanje posmrtnih svečanosti nad otvorenim lijesom.

Članak 11.

Ukop u popunjeno zemljano grobno mjesto može se izvršiti nakon proteka 15 godina od posljednjeg ukopa. U popunjeno grobno mjesto može se vršiti polaganje urne dok ima dovoljno mjesta za postavljanje kazete za urnu.

Ako je grobnica za polaganje ljesova sagrađena u više razina, grobno se mjesto smatra popunjenim kada su sve razine popunjene te se ukop može obaviti nakon proteka 30 godina od prvog ukopa.

U grobove za urne može se položiti urna bez obzira na to kada je položena prethodna urna.

Članak 12.

Ukoliko se prilikom ukopa mora pomaknuti oprema ili uređaj grobnog mjesta ili okolnih grobnih mjesta, troškove oko uspostave prijašnjeg stanja snosi Korisnik usluge.

Isporučitelj nije odgovoran za štetu nastalu na grobnom mjestu ako za to nema dokaza ili je prouzroči treća osoba.

Članak 13.

Eshumacija i prijenos posmrtnih ostataka obavlja se sukladno Pravilniku o uvjetima i načinu obavljanja prijenosa, pogreba i iskopavanja umrlih osoba (NN 23/94), te Zakonu o zaštiti pučanstva od zaraznih bolesti (NN 79/07, 113/08, 43/09, 130/17, 114/18, 47/20). Eshumacija posmrtnih ostataka osobe umrle od zarazne bolesti može se dozvoliti tek po isteku godine dana od dana sahrane. Za prijenos umrlog od zaraznih bolesti primjenjuju se posebni propisi.

Iskop, odnosno eshumacija posmrtnih ostataka umrlih mogu se dozvoliti

* na zahtjev zainteresirane osobe (isključivo rodbine ili osoba koje su se brinule o sahrani), a zbog premještanja u drugo grobno mjesto
* po službenoj dužnosti kada za to postoje opravdani razlozi ili po odredbi suda.

Stranka koja traži iskapanje (eshumaciju) ili prenošenje posmrtnih ostataka mora pružiti dokaz o rodbinskom svojstvu s umrlim ili pristanak najbližih pokojnikovih rođaka ili osoba koje su se brinule za sahranu i održavanje groba kao i suglasnost osoba ovlaštenih za korištenje groba ili grobnice u koju se ima izvršiti prijenos.

Niti jedna eshumacija ne može se dozvoliti u vremenu od 01. lipnja do 10. kolovoza. Kod svake eshumacije mora biti nazočan predstavnih nadležnog sanitarnog tijela uprave.

IV. MEĐUSOBNA PRAVA I OBVEZE ISPORUČITELJA I KORISNIKA KOMUNALNE USLUGE

Članak 14.

Prava i obveze Isporučitelja regulirana su Zakonom o grobljima, Pravilnikom o grobljima, Odlukom o grobljima, Pravilima ponašanja na groblju i ostalim pravnim propisima kojima je regulirana ova djelatnost.

Isporučitelj vodi Grobni očevidnik i registar umrlih osoba sukladno Pravilniku o vođenju grobnog očevidnika i registra umrlih osoba (NN 143/98).

 Članak 15.

Isporučitelj se obvezuje izvršiti uslugu za Korisnike usluge u svemu sukladno propisima, pravilima struke i uz dužno poštovanje prema pokojniku.

Isporučitelj je dužan osigurati da se opraštanje od pokojnika obavi prema prethodno iskazanoj želji pokojnika, ukoliko je ista poznata, odnosno prema želji obitelji pokojnika ili prema želji Korisnika usluge te u skladu sa propisima.

Članak 16.

Ukop se obavlja temeljem Prijave za ukop, a potpisuju ga Korisnik usluge i predstavnik Isporučitelja.

Ovlaštena osoba Isporučitelja dužna je prilikom Prijave za ukop, Korisniku usluge pružiti sve potrebne informacije vezane uz organizaciju ukopa, kao i ponuditi mu kompletnu uslugu u svezi ukopa.

Po postignutom dogovoru o usluzi, Korisnik usluge potpisuje Prijavu za ukop čime se ugovor o isporuci usluge smatra sklopljenim, a Korisnik usluge pristaje na primjenu Općih uvjeta te na ispostavu računa za dogovorenu uslugu.

Isporučitelj je obvezan na zahtjev Korisnika usluge, bez naknade, uručiti ove Opće uvjete.

Članak 17.

Prijava za ukop može se obaviti radnim danom od (od ponedjeljka do petka), u vremenu od 07:00 do 15:00 sati u upravi društva Niskogradnja d.o.o., na adresi Stjepana Radića 17, 49218 Pregrada.

Izvan definiranog vremena, prijava se može obaviti telefonski na broj 091/376-1284.

Ukoliko se prijava obavlja putem telefona, Korisnik komunalne usluge ukopa dužan je javiti se u upravu Isporučitelja prvi radni dan, kako bi se ispunila Prijava za ukop.

Članak 18.

Svi detalji u vezi ukopa pokojnika (lokacija grobnog mjesta, način ukopa) dogovaraju se s Isporučiteljem, najkasnije dan prije termina ukopa, u radnom vremenu od 07:00 do 15:00 sati.

Članak 19.

Ukoliko Korisnik usluge raspolaže grobnim mjestom za ukop pokojnika (grobno mjesto pokojnika, vlastito grobno mjesto), tada će zajedno sa ovlaštenom osobom Isporučitelja identificirati grobno mjesto u koje će se ukopati pokojnik.

Članak 20.

Termin ukopa pokojnika definira Isporučitelj komunalne usluge ukopa, sukladno redoslijedu prijava za ukop i raspoloživosti termina.

 Trgovačko društvo Niskogradnja d.o.o. ne odgovara za odlaganje termina ukopa ukoliko je isti vezan uz termin kremacije.

Članak 21.

Niti jedan umrli ne smije biti pokopan bez dozvole za ukop od mrtvozornika. Dozvola za ukop mora se uručiti Isporučitelju prilikom predaje odnosno preuzimanja umrlih za pokop.

Članak 22.

Korisnik usluge obvezuje se Isporučitelju dostaviti urednu dokumentaciju za ukop sukladno propisima te dati istinite podatke potrebne za isporuku usluge i to:

* Podatke o umrloj osobi
* Podatke o korisniku usluge
* Podatke o grobnom mjestu u kojem se želi obaviti ukop

Članak 23.

Korisnik je dužan koristiti uslugu na način i pod uvjetima utvrđenim Općim uvjetima.

V. NAČIN MJERENJA, OBRAČUNA I PLAĆANJA USLUGE

Članak 24.

Cijene komunalne usluge ukopa pokojnika definirane su Cjenikom donesenim sukladno Zakonom.

Cjenik iz stavka 1. Ovog članka objavljuje se na mrežnim stranicama Isporučitelja komunalne usluge ukopa.

Članak 25.

Sukladno donesenom Cjeniku komunalne usluge ukopa pokojnika, za ugovorenu uslugu Korisniku usluge obračunava se cijena temeljem definiranih stavaka cjenika, te se ispostavlja račun koji sadrži rok dospijeća i način plaćanja usluge.

VI. ZAVRŠNE ODREDBE

Članak 26.

Sukladno članku 30. stavku 4. Zakona, Opći uvjeti objavljuju se u Službenom glasniku Krapinsko-zagorske županije, na mrežnim stranicama Grada Pregrade, te na oglasnoj ploči i mrežnim stranicama Isporučitelja komunalne usluge ukopa.

Članak 27.

Opći uvjeti isporuke komunalne usluge ukopa pokojnika stupaju na snagu osam dana od dana objave u Službenom glasniku Krapinsko-zagorske županije.

Klasa: 310-01/20-01/85

Ur.broj: 2214/3-01-20-01

U Pregradi, dana 16.12. 2020.g Niskogradnja d.o.o.